钦定古今图书集成/明伦汇编/官常典/第597卷 > 周著
## 钦定古今图书集成/明伦汇编/官常典/第597卷 > 周著

按《南昌郡乘》著，字诚之，南昌人，万历丙戌进士，由推
官历太守藩臬，皆以廉明著称。万历庚申，任四川右
布政使。天启辛酉，科臣明时举捧檄起土司兵往援
辽，诛索无厌。永宁酋长奢崇明，令土目将兵一万，诣
重庆，听抚臣徐可求点视，可求漫云“数少”，又杖其土
目，欲尽黥土兵之面，以别记验。于是土兵汹汹思乱，
统领人樊龙、樊虎振臂一呼，皆响应，立杀可求及道
臣以下若而人，遂陷重庆，诸郡邑多陷。贼“进逼成都，
左布政使朱燮元摄军务事，偕著日夜筹画备御。分
遣诸将冉世洪、雷安世、瞿英各领兵据隘，而与诸藩
臬各画地城守。著自署西城。”十月甲申，贼至，世洪、安世、瞿英皆战死，成都大震。乙酉，贼拥众犯西城，著令
土司坤汝常乘之，率指挥常恭等内发火炮，贼稍却
走，斩伪先锋一人，阵斩数十人。明日丙戌，贼数千人
障革裹竹牌进，矢石不能陷，著令架七星炮、火箭、火
砖冲击之，贼复稍却，杀数百人。是时，贼已屡失利，然
稔知西城势易拔，终日夕攻不去，置云楼高与城等
攻甚急，著出兵亟扰贼营，别遣卒持火具冲入，焚其
云楼。贼急益夜，纵炬千馀集火门。著复取水如瀑布
下浇之，贼乃引退，终不能下西城，众皆饮泣相庆。明
年正月，忽林中大噪而至，视之有物如舟，高城丈许，
长五百尺，楼数重，簟茀左右，上板屋如平地。一人披
发仗剑，上载两旗，一“开基定鼎”，一“安顺剿逆。”中数千
人，各挟机弩毒矢，以牛数百头，运石毂行之，旁翼两
云楼，如左右广，俯视城中，城中老幼皆哭著曰：“此吕
公车也。”乃用巨木为杆柱，置轴柱间，挽索运杆，取巨
石重千钧者发之，飞击如弹丸，贼舟遂不得进。又夜
缒敢死士于城下，载大铳击之，焚船楼，石毂皆碎裂。
明日乙丑，贼皆雷哭遁去，成都复全。是役也，自十月
甲申至壬戌正月乙丑，抗孤城而守者，百二十日。著
在西城，饮食洗沐皆废。所调募兵卒仅六万人，用饷
仅三万七千有奇，前后俘斩七千馀人。朝议以燮元、
继可求巡抚四川，著代燮元为左布政使。西城城守
微著，则蜀亡已久矣。著后入觐，以城守劳瘁疾作，卒
于家。崇祯己巳，赠大理寺卿。